លោក អូបាម៉ា និង លោក លី បង្ហាញ​រណសិរ្ស​រួបរួម​ប្រឆាំង​ទៅ​នឹង​ការ​បៀតបៀន​ជា​យថាហេតុ​ដោយ​នុយក្លេអ៊ែរ​ពី​កូរ៉េខាងជើង
ព័ត៌មាន​អន្តរជាតិ​​សំខាន់​ៗ​សម្រាប់​យប់​ថ្ងៃ​អាទិត្យ​ ទី​២៥ ខែ​មិនា។
ប្រធានាធិបតីស.រ.អា លោក បារ៉ាក់ អូបាម៉ា និង ប្រធានាធិបតីកូរ៉េខាងត្បូង លោកលី ម្យុង បាក់ បានជួបប្រជុំគ្នានៅក្នុងទីក្រុង សេអ៊ូល កាលពីថ្ងៃអាទិត្យនេះ ហើយ បានបង្ហាញរណសិរ្សរួបរួមមួយ ដើម្បីប្រឆាំងការគម្រាមណាមួយពីប្រទេសកូរ៉េខាងជើង។ នៅក្នុងសន្និសីទកាសែតរួមគ្នាមូយនៅក្រោយកិច្ចប្រជុំ លោក អូបាម៉ា មានប្រសាសន៍ថា កូរ៉េខាងជើងនឹងមិនសម្រេចបានអ្វីសោះ ដោយការគម្រាម ហើយលោកថ្លែងថា ប្រទេសកូរ៉េខាងជើងនឹងធ្លាក់ជ្រៅចូលទៅក្នុងភាពឯកោ បើកាលណាខ្លួនអនុវត្ដការបាញ់បង្ហោះគ្រាប់រុកកែតនៅខែក្រោយ។ លោក លី ម៉្យុង បាក់ យល់ស្របពីអ្វីដែលហៅថា ការបាញ់បង្ហោះកាំជ្រួចរយៈចម្ងាយឆ្ងាយនោះ ជាការញុះញង់ ដែលគម្រាមមកលើសន្ដិសុខសកល ហើយប្រឆាំងនឹងសេចក្ដីសម្រេចរបស់អ.ស.ប និងកិច្ចព្រមព្រាងមួយជាមួយស.រ.អា។ មន្ដ្រីយោធាស.រអានិយាយថា មិនមានទាហានអាមេរិកំាងណាមួយទេ ដែលត្រូវបានដាក់ទណ្ឌកម្មវិន័យពាក់ព័ន្ធនឹងការវាយប្រហារដោយយន្ដហោះនៅខែវិច្ឆិកា ដែលសម្លាប់ទាហានបាគីស្ថាន ២៤ នាក់ បណ្ដាលឲ្យទំនាក់ទំនងរវាងប្រទេសទាំងពីរធ្លាក់ចុះដុនដាប។ បេក្ខជនប្រធានាធិបតីពីគណបក្សសាធារណរដ្ឋ លោក រីក សង់តូរូម (Rick Santorum) បានថ្លែងអំណរគុណក្រុមអ្នកគាំទ្ររបស់លោក ក្រោយពីបានយកជ័យជម្នះក្នុងរដ្ឋលូអ៊ីស្យាណា (Louisiana) ជ័យជម្នះលើកទី១១ ក្នុងចំណោមការប្រកួត៣៤លើក ដើម្បីទទួលបានការតែងតាំងជាបេក្ខជនប្រធានាធិបតីរបស់គណបក្សសាធារណរដ្ឋ។ ក្រុមបះបោរម៉ៅនិយមនៅក្នុងប្រទេសឥណ្ឌា បានដោះលែងជនជាតិអ៊ីតាលីពីរនាក់ ដែលខ្លួនបានចាប់ធ្វើជាចំណាប់ខ្មាំង កាលពីពីរសប្ដាហ៍មុននៅក្នុងរដ្ឋអូរីសា (Orissa)។ ពួកអ្នកកាន់សាសនាគ្រិស្តនិកាយរូម៉ាំងកាតូលិករាប់ពាន់ម៉ឺននាក់នៅក្នុងប្រទេសម៉ិកសិកបានត្រូវគេរំពឹងថានឹងមកចូលរួមក្នុងពិធី ម៉ាស (Mass) ជាមួយសម្ដេចប៉ាប បេណេដិច (Pope Benedict) នៅថ្ងៃអាទិត្យនេះ នៅលើទីវាលឡេអន (Leon) ជាថ្ងៃទីបីនៃដំណើរទស្សនកិច្ច៥ថ្ងៃ របស់សម្ដេចប៉ាបនៅក្នុងតំបន់អាមេរិកឡាទីន ដែលព្រះអង្គនឹងទៅទស្សនាប្រទេសគុយបាផងដែរ។ ទូកនេសាទត្រីដ៏ធំមូយ ដែលបានត្រូវរលកយក្សស៊ូណាមីនាំចេញពីប្រទេសជប៉ុន បានត្រូវគេមើលឃើញនៅជិតឆ្នេរសមុទ្រប្រទេសកាណាដាភាគខាងលិច។ ជប៉ុននិងកាណាដាបានព្រមព្រាងគ្នាកាលពីថ្ងៃអាទិត្យថា នឹងបើកការចរចាអំពីកិច្ចព្រមព្រាងពាណិជ្ជកម្មសេរី ដែលគេរំពឹងថានឹងនាំទៅរកកតិកាសញ្ញាមួយរវាងជប៉ុននិងក្រុមប្រទេសទាំង៨ ដែលមានសេដ្ឋកិច្ចធំជាងគេបង្អស់។ សកម្មជនការពារបរិស្ថាននៃប្រទសកូរ៉េខាងត្បូងបានធ្វើការតវ៉ាកាលពីថ្ងៃអាទិត្យនេះ ដោយអំពាវនាវដល់មេដឹកនាំពិភពលោក ដែលចូលរួមក្នុងសន្និសីទកំពូលក្នុងក្រុងសេអ៊ូល សុំឲ្យបោះបង់ចោលថាមពលនុយក្លេអ៊ែរទាំងស្រុង។ ចៅក្រមបារាំងបានចេញដីកាឲ្យចាប់ខ្លួនដាក់គុកបងប្រុសរបស់ឃាតករម្នាក់ដែលបានសម្លាប់មនុស្ស៤នាក់នៅក្នុងសាលារៀនជ្វីបក្នុងក្រុងទូលូស កាលពីសប្ដាហ៍មុនខណៈដែលព្រះរាជអាជ្ញា ធ្វើការស៊ើបអង្កេតមកលើលទ្ធភាពនៃការឃុបឃិត។